Kolégium rektora
26.06.2019

**Účasť STU na veľtrhoch v roku 2019**

Predkladá: **doc. Ing. arch. Ľubica Vitková, PhD.**

 prorektorka

Vypracoval: **Ing. Z. Mokošová**

Zdôvodnenie: Materiál je predložený v súvislosti s prípravou účasti STU na veľtrhoch vzdelávania v roku 2019

Návrh uznesení: 1) KR STU schvaľuje pre rok 2019 účasť STU na veľtrhoch Gaudeamus Bratislava, Gaudeamus Nitra, Gaudeamus Brno, Pro Educo.

2) KR STU súhlasí, aby bola študentom reprezentujúcim STU na veľtrhoch 2019 zo strany fakúlt/ústavu vytvorená možnosť náhrady za vymeškaný výučbový proces v čase konania veľtrhov.

3) KR STU schvaľuje udelenie odmeny študentom zo štipendijného fondu, príp. z iných zdrojov v celkovej sume 3000,- €.

Materiál súvisí s prípravou účasti STU na veľtrhoch v roku 2019.

Veľtrhy pomaturitného vzdelávania s medzinárodnou účasťou sa konajú v jesenných mesiacoch:

* 24. – 26. 9. 2019 – Gaudeamus Bratislava 2019 (Bratislava, Incheba)
* 22. - 25. 10. 2019 - Gaudeamus Brno 2019 (Brno, BVV)
* 5. – 6. 11. 2019 - Gaudeamus Nitra 2019 (Nitra, Agrokomplex)
* 4. – 5. 12. 2019 – Proeduco Košice 2019 (Steel aréna, Košice)

Na veľtrhoch (s výnimkou Proeduco) je už STU predbežne zaregistrovaná a má zarezervovanú aj výstavnú plochu.

Uzávierka záväzných objednávok pre účasť na veľtrhoch Gaudeamus je 17. júna 2019.

K tomuto termínu sa viažu zvýhodnené ceny za prenájom výstavnej plochy.

Významnou platformou najmä pre veľtrhy Gaudeamus na Slovensku je **pedagogické poradenské centrum.** Táto ponúka zástupcom STU možnosť prezentácie, a najmä priamej komunikácie
s výchovnými poradcami. Termín pre zaslanie témy prezentácie je rovnako 17. jún 2019. Časový priestor pre prezentáciu je už rovnako rezervovaný (Bratislava - 24. 9. od 10.30, 25. 9. o 11.45, 26. 9. o 9.15; Nitra - 5. 11. o 10.30, všetky prezentácie sú v trvaní 20 minút).

**Expozícia**Navrhovaná podoba expozícií bude pre všetky veľtrhy identická a prispôsobená ploche (Nitra 36m2, Bratislava 48m2, Košice 12m2).

Tohtoročným špecifikom je expozícia pre veľtrh Gaudeamus Brno. Táto je pripravovaná v spolupráci s UK a magistrátom (zatiaľ s pracovným názvom „Študuj v Bratislave“), a to na celkovej spoločnej ploche 110 m2,pričom plánovaná plocha pre STU predstavuje 45 m2.ˇ

Cieľom takto pripravovanej expozície je prilákať slovenských študentov späť na Slovensko – do Bratislavy, predstaviť im mesto a jeho 2 najväčšie univerzity.

Samostatné malé expozície STU a UK (len 2 fakulty) v minulých rokoch nemali šancu výraznejšie osloviť návštevníkov, nakoľko české univerzity sa v domácom prostredí dlhodobo prezentujú na plochách väčších ako 100m2. Spoločná expozícia tak umožní spojenie síl v boji o získanie študentov späť na Slovensko/do Bratislavy, a zároveň bude prezentovaný región ako taký, čo má v danom kontexte väčší zmysel (s cieľom vrátiť slovenských študentov späť na Slovensko).

Expozíciu spája spoločný motív – Bratislava, ako atraktívne a príjemné mesto pre študentov - pričom si každá univerzita zachová svoju identitu a vlastný vizuál, rovnaký pre všetky veľtrhy.

V súčasnosti prebieha aj komunikácia s magistrátom ohľadne možností podpory (finančne, materiálne...).

Podoba expozície STU je riešená v spolupráci s pracovníkmi Ústavu interiéru a výstavníctva FA STU.

Súčasne prebieha komunikácia ohľadne možností spolupráce s doterajším dlhoročným zhotoviteľom expozícií (AVC PRO EXPO), ktorý zabezpečoval aj ich komplexnú logistiku (dovoz, montáž, demontáž, odvoz, pripojenia a inštalácie).

Vizualizácia jednotlivých expozícií bude predmetom informácie, predloženej na rokovanie V-STU začiatkom septembra.

**Personálne obsadenie**

Personálne obsadenie vychádza z doterajších skúseností a praxou preverených ubytovacích, stravovacích a logistických možností.

Expozícia v Nitre bude mať počas trvania celého veľtrhu personálne obsadenie 7 študentov (os/fakulta resp. ústav) a 2 osoby za R-STU (útvar práce s verejnosťou). Ubytovanie a doprava budú zabezpečené pre všetkých zúčastnených centrálne (útvar práce s verejnosťou), stravovanie počas dňa na základe vystavovateľských preukazov (zabezpečené na základe prihlášky na veľtrh).

Expozícia v Bratislave počíta s nepretržitou prítomnosťou 18 študentov (2 os/fakulta resp. ústav a 1 osoba za R-STU (útvar práce s verejnosťou). Stravovanie počas dňa - na základe vystavovateľských preukazov (zabezpečené na základe prihlášky na veľtrh).

Expozícia v Brne bude predpokladá personálne obsadenie 7 študentov (os/fakulta resp. ústav, denné dochádzanie do Brna) a 2 osoby počas trvania celého veľtrhu (útvar práce s verejnosťou R-STU a FIIT STU).

Študenti budú prichádzať do Brna na dennej báze, ich spoločná doprava bude zabezpečená mikrobusom rektorátu (VW karavela); stravovanie počas dňa na základe vystavovateľských preukazov (zabezpečené na základe prihlášky na veľtrh).

Expozícia v Košiciach bude mať počas celého veľtrhu personálne obsadenie 3 študenti a 2 osoby za R-STU (útvar práce s verejnosťou) + vodič.

Ubytovanie a doprava budú zabezpečené pre všetkých zúčastnených centrálne (útvar práce s verejnosťou). V minulom roku organizátor veľtrhu neposkytoval žiadne stravovanie možnosti, tieto náklady boli súčasťou vyúčtovania v zmysle zákona o cestovných náhradách.

**Propagačné materiály**

* „Študujte na STU“
* určené uchádzačom o štúdium, výchovným poradcom
* základné informácie o možnostiach štúdia a prehľad akreditovaných študijných programov bakalárskeho štúdia
* podmienky prijímacieho konania
* dni otvorených dverí
* drobné propagačné a darčekové predmety STU

**Študenti**

Študenti sú už tradične aktívnou a neoddeliteľnou súčasťou expozície, nakoľko práve oni komunikujú s návštevníkmi veľtrhu. Z organizačných, logistických aj finančných dôvodov je nanajvýš efektívne využiť na všetkých veľtrhoch stabilný tím študentov v zložení 16 (Bratislava), 7 (Nitra), 7 (Brno), 3 (Košice). Optimálna by bola účasť/striedanie rovnakých študentov, pokiaľ to bude možné zabezpečiť vzhľadom na ich povinnosti vyplývajúce z výuky.

Nakoľko ide o reprezentáciu STU tímom vybraných študentov, mala by byť táto skutočnosť zohľadnená tak, že bude pre nich vytvorená možnosť nahradiť si výučbový proces vymeškaný počas konania veľtrhov.

**Celkové predpokladané náklady**

Odhadované náklady na realizáciu veľtrhov (bez finančnej odmeny pre študentov) predstavujú sumu cca 55000,- € vrátane DPH. Rozpočtové prostriedky pridelené UPV R-STU na realizáciu veľtrhov pre rok 2019 sú vo výške 45.000,- €.

Zvýšenie nákladov v porovnaní s pôvodne plánovaným rozpočtom súvisí s priebežným zvyšovaním cien (registračné poplatky, plocha, služby výstaviska).

Predpokladané náklady zahŕňajú vybavenie expozície, jej dodanie “na kľúč”, montáž/demontáž, dovoz/odvoz. V závislosti od konečného spôsobu realizácie expozície môže byť táto časť nákladov nižšia.

STU bola doteraz zo slovenských univerzít takmer jediná, ktorá si dávala expozície pripravovať týmto spôsobom. V  tohtoročnej sezóne na rovnaký trend nastupujú už aj ďalšie univerzity,  české univerzity to realizujú dlhodobo.

Tým, že aj veľtrh v Bratislave tento rok po prvýkrát prevzal český organizátor, je vysoká pravdepodobnosť silného nástupu českých univerzít v našom domácom prostredí.



Návrh uznesenia

V-STU schvaľuje pre rok 2019 účasť STU na veľtrhoch Gaudeamus Bratislava, Gaudeaus Brno, Gaudeamus Nitra, Proeduco Košice, a to prezentáciou v spoločnej univerzitnej expozícii.

Návrh uznesenia

V-STU súhlasí, aby bola študentom reprezentujúcim STU na veľtrhoch pre rok 2019 zo strany fakúlt/ústavu vytvorená možnosť náhrady za vymeškaný výučbový proces v čase konania veľtrhov.

Dôležitým motivačným činiteľom pre aktívne zapojenie do prípravy a priebehu všetkých veľtrhov je aj finančné ohodnotenie tímu vybraných študentov STU.

Predpokladaná výška je identická ako v uplynulom roku - 3000,- € (krytie zo štipendijného fondu, príp. z iných zdrojov).

Návrh uznesenia

V-STU schvaľuje udelenie odmeny študentom zo štipendijného fondu príp. z iných zdrojov
v celkovej sume 3000 €.

Na základe skúseností z februára 2018 je zvažovaná účasť aj na výstave Kam na výšku, ktorá prebieha vo viacerých mestách Slovenska v období január – február 2019. Nakoľko v rámci veľtrhov STU nemá pokrytú lokalitu stredného Slovenska, predpokladáme účasť na tejto
aktivite v Banskej Bystrici (február 2019). V ostatných lokalitách v rámci tejto výstavy navrhujeme pokračovať v obvyklej, teda individuálnej prezentácii fakúlt.

Informácie budú upresnené aktuálne.